|  |
| --- |
| Finanstilsynet  24. juni 2022    J.nr. 22-006251    ILKA/TLG |

# 

# Model for søjle II-likviditetskrav for realkreditinstitutter

Nedenfor beskrives en model for et individuelt og risikobaseret søjle II-likviditetstillæg for realkreditinstitutter. Denne model med søjle II-likviditetstillæg adresserer eksplicit tre likviditetsrisici, som er særegne for realkreditinstitutternes forretningsmodel, og som ikke i tilstrækkelig omfang adresseres af de gældende likviditetskrav: 1) Ikke-kendte restancer, 2) Ikke-kendte åbne konverteringer og 3) Refinansieringsrisici.

## Søjle II-likviditetstillæg vedr. ikke-kendte restancer

Søjle II-likviditetstillægget vedrørende ikke-kendte restancer skal adressere risikoen, at låntagernes rente- og afdragsbetalinger knyttet til næstkommende termin udebliver.

Realkreditinstitutterne skal dermed have likviditet, som er med til at sikre, at ejerne af realkreditobligationer modtager rente- og afdrag trods manglende betalinger på instituttets udlån i form af ikke-kendte restancer i en situation med stress. Realkreditinstitutterne skal dermed tage højde for denne likviditetsrisici på terminsbasis.

Søjle II-likviditetstillægget vedrørende ikke-kendte restancer fastsættes helt konkret som en procentdel af afdrag og rentebetalingerne ved den næstkommende termin i et usandsynligt, men ikke utænkeligt stressscenarie. Det er op til det enkelte realkreditinstitut at fastsætte procentsatsen for hhv. privat- og erhvervskunder på baggrund af egne risici, erfaringer og data.

Realkreditinstitutterne skal desuden tage højde for sektorens historiske erfaringer tilbage fra starten af 1990’erne, da den seneste krise ikke er repræsentativ for et højt niveau af restancer i en krise.

Tillægget opgøres med fradrag for kendte restancer, da disse indregnes i LCR-kravet. Tillægges opgøres desuden til nul i den 30 dages-periode, hvor kommende og forventede afdrag og rentebetalinger til næstkommende termin og de videre betalinger til investorerne bag er omfattet af LCR-kravet.

*Metode – mere end 30 dage til termin:*

*[Afdrag og rentebetalingerne] \* procentdel i et usandsynligt, men ikke utænkeligt stressscenarie – kendte restancer*

*Metode – 30 dage før termin:*

*[0]*

## Søjle II-likviditetstillæg vedr. ikke-kendte åbne konverteringer

Søjle II-likviditetstillægget vedrørende åbne ikke-kendte konverteringer skal adressere risikoen forbundet med, at låntagere har opsagt deres lån til termin uden samtidigt at have indgået aftale om indgåelse af et nyt lån.

Med søjle II-kravet vil realkreditinstitutterne dermed også skulle have likviditet, som er med til at sikre, at lån betales tilbage i en situation, hvor ekstraordinært mange lån er blevet opsagt til termin med henblik på omlægning, men hvor disse lån ikke alle indfries som aftalt, og der derfor mangler midler til betaling af de obligationer, der er blevet udtrukket.

Søjle II-likviditetstillægget vedrørende åbne ikke-kendte konverteringer bør helt konkret opgøres til minimum 30 pct. af de åbne konverteringer i et usandsynligt, men ikke utænkeligt stressscenarie.

Forretningsmæssige ændringer kan dog gøre, at historiske data ikke nødvendigvis vil være retvisende for, hvilke risici og niveauer et realkreditinstitut kan forvente fremadrettet. Det er op til det enkelte realkreditinstitut at fastsætte mængden af åbne konverteringer i et stressscenarie på baggrund af egne risici, erfaringer og data.

Når åbne konverteringer indgår i LCR-kravet, skal disse pengestrømme indgå som en almindelig udgående pengestrøm med en vægt på 100 pct., mens vægten på den indgående pengestrøm vil være på enten 50 pct. eller 100 pct. afhængig af låntager. Åbne konverteringer indgår i LCR-kravet 30 dage før terminen og helt frem til termin, da LCR skal opgøres dagligt.

Hvis mængden af åbne konverteringer, der indgår i LCR-kravet, er lavere end mængden af åbne konverteringer, der indgår i søjle II-likviditetstillægget, skal realkreditinstituttet i de måneder, hvor åbne konverteringer indgår i LCR-kravet, tage differencen mellem de to beløb som søjle II-likviditetstillæg. I de måneder, hvor der er mere end 30 dage til termin, tages den fulde størrelse af søjle II-likviditetstillægget. Dermed sikres et mere stabilt krav.

*Metode – mere end 30 dage til termin:*

*[Åbne konverteringer i et sandsynligt, men ikke utænkeligt stressscenarie] \* minimum 30 pct.*

*Metode – 30 dage før termin:*

*Max {[Åbne konverteringer i et sandsynligt, men ikke utænkeligt stressscenarie \* minimum 30 pct.];*

*[Åbne konverteringer i LCR 30 dage før termin, som indberettes i LCR]}*

*Hvis max er ”Åbne konverteringer i et sandsynligt, men ikke utænkeligt stressscenarie \* minimum 30 pct.”, tages differencen mellem de to ovenstående beløb som søjle II-likviditetstillæg, ellers er der ingen søjle II-likviditetstillæg i denne periode.*

*Eksempel – 30 dage før termin – med søjle II-likviditetstillæg:*

*Max {[10 mia. \* minimum 30 pct.];[4 mia. \* 50 %]} = Max {3 mia.;2 mia.}*

*3 mia. > 2 mia.*

*3 mia. – 2 mia. = 1 mia. skal tages som søjle II-likviditetstillæg.*

*Eksempel – 30 dage før termin – uden søjle II-likviditetstillæg:*

*Max {[10 mia. \* minimum 30 pct.];[7 mia. \* 50 %]} = Max {3 mia.;3,5 mia.}*

*3 mia. < 3,5 mia.*

*Da åbne konverteringer i LCR er størst i denne periode, skal instituttet ikke tage et søjle II-likviditetstillæg.*

## Søjle II-likviditetstillæg vedr. refinansiering

Søjle II-likviditetstillægget vedrørende refinansiering skal adressere en likviditetsrisiko for realkreditinstituttet forbundet med delvist fejlede refinansieringsauktioner, hvor instituttet i refinansieringsauktioner ikke kan afsætte det nødvendige omfang realkreditobligationer.

Søjle II-likviditetstillægget vedrørende refinansiering er helt konkret en standardiseret likviditetsstresstest for at håndtere refinansieringsrisici. Stresstesten er fremadskuende og ser på det budgetterede refinansieringsbehov for den næstkommende termin, dvs. der ses tre måneder frem.

Realkreditinstitutterne skal som udgangspunkt antage, at de skal kunne opkøbe 30 pct. af deres egne obligationer ved den næstkommende termin (t+1) for at undgå, at auktionen fejler. Hvis realkreditinstituttet ikke har tilstrækkeligt med LCR definerede likvide aktiver til at kunne opkøbe 30 pct. af sine egne obligationer til næstkommende termin, så vil realkreditinstituttet skulle fastsætte et søjle II-likviditetstillæg til at dække forskellen.

Realkreditinstitutterne kan alene anvende LCR definerede likvide aktiver, som de anvender til at opfylde kravet om supplerende sikkerhed eller OC-kravet. Dvs. for at undgå et søjle II-likviditetstillæg for refinansiering skal et realkreditinstitut have nok LCR definerede likvide aktiver efter haircuts til at kunne købe mindst 30 pct. af deres egne obligationer ved den næstkommende termin, hvor disse LCR definerede likvide aktiver i forvejen anvendes til at opfylde kravet om supplerende sikkerhed eller OC-kravet.

*Metode:*

*[30 pct. af den mængde realkreditinstituttet skal refinansiere ved den næstkommende termin]*

*– [LCR definerede likvide aktiver efter haircuts, der anvendes til opfyldelse af supplerende sikkerhedskravet eller OC-kravet]*

*= Z*

*hvis Z er et positiv beløb, tages et søjle II-likviditetstillæg*

*Eksempel – 30 dage før termin:*

*30 mia.*

*– 25 mia.*

*= 5 mia. > 0*

*5 mia. er søjle II-likviditetstillæg*

*Næstkommende termin*

Både søjle II-likviditetstillægget for hhv. restancer og refinansiering ser på næstkommende termin. De fleste måneder er næstkommende termin forskellige ift. de to tillæg, da refinansieringstillægget følger refinansieringsauktionerne, mens restancer følger kalenderterminerne.

*Indberetning*

Søjle II-likviditetstillæggene skal indberettes. Denne indberetning vil ske med udgangspunkt i ”Vejledning til udfyldelse af indberetningsskemaer for søjle II-likviditetstillæg for alle realkreditinstitutter (KSLS)” fra Finanstilsynet, som er blevet offentliggjort den 27. september 2019 med efterfølgende ændringer.